Labrīt, godātie deputāti! Labrīt, Saeimas darbinieki! Daudz laimes 2021. gadā, un šogad pats galvenais – labu veselību! Sāksim 2021. gada ziemas sesiju. Šā gada 7. janvāra pirmās attālinātās ārkārtas sēdes darba kārtībā – lēmuma projekts “Par Edgara Tavara 13. Saeimas deputāta pilnvaru apstiprināšanu”. Mandātu, ētikas un iesniegumu komisijas vārdā – deputāte Janīna Jalinska.
Labrīt, ļoti cienījamā Saeimas priekšsēdētājas kundze! Cienījamās kolēģes un godātie kolēģi! Laimīgu jauno gadu! Mandātu, ētikas un iesniegumu komisija savā šī gada 6. janvāra sēdē izskatīja 13. Saeimas deputātes Danas Reiznieces-Ozolas iesniegumu par Saeimas deputātes mandāta nolikšanu. Saskaņā ar Centrālās vēlēšanu komisijas informāciju nākamais Zaļo un Zemnieku savienības kandidāts no Rīgas vēlēšanu apgabala saraksta ir Ojārs Spārītis, kurš ir atteicies uzņemties 13. Saeimas deputāta amata pienākumus. Savukārt nākamais kandidāts aiz Ojāra Spārīša Zaļo un Zemnieku savienības kandidātu sarakstā Rīgas vēlēšanu apgabalā ir Edgars Tavars, kurš ir piekritis uzņemties 13. Saeimas deputāta amata pienākumus, kā arī apliecinājis to, ka uz viņu neattiecas Saeimas vēlēšanu likumā un citos normatīvajos aktos noteiktie ierobežojumi, ieņemot deputāta amatu. Komisijas vārdā aicinu atbalstīt Saeimas lēmuma projektu “Par Edgara Tavara 13. Saeimas deputāta pilnvaru apstiprināšanu”. Lūdzu atbalstīt.
Paldies. Aicinu Edgaru Tavaru dot zvērestu vai svinīgo solījumu.
(Skaņas pārrāvums.)... priekšsēdētājas kundze! Godātie kolēģi! Es, Edgars Tavars, uzņemoties Saeimas deputāta amata pienākumus, Latvijas tautas priekšā zvēru būt uzticīgs Latvijai, stiprināt tās suverenitāti un latviešu valodu kā vienīgo valsts valodu, aizstāvēt Latviju kā neatkarīgu un demokrātisku valsti, savus pienākumus pildīt godprātīgi un pēc labākās apziņas. Es apņemos ievērot Latvijas Satversmi un likumus.
Paldies. Aicinu parakstīt svinīgo solījumu. Paldies. Lūdzu zvanu! Balsosim par lēmuma projektu “Par Edgara Tavara 13. Saeimas deputāta pilnvaru apstiprināšanu”! Lūdzu, balsosim! Par - 89, pret un atturas - nav. Lēmums pieņemts. Apsveicu 13. Saeimas deputātu Edgaru Tavaru! (Aplausi.) Godātie kolēģi! Šīs sēdes darba kārtība ir izskatīta. Laiks paziņojumiem. Vārds deputātam Mārtiņam Bondaram.
Cienītās kolēģes un godātie kolēģi! Pēc piecām minūtēm būs Budžeta un finanšu (nodokļu) komisijas sēde, tāpēc lūgums Budžeta un finanšu (nodokļu) komisijas locekļiem pieslēgties. Paldies.
Paldies. Pēc 15 minūtēm sāksim šā gada otro attālināto ārkārtas sēdi. Tātad, kolēģi, otrā attālinātā ārkārtas sēde - pulksten 9.20. Pirmo ārkārtas attālināto ārkārtas sēdi slēdzu. Vēl deputātu reģistrācija. Paldies. Reģistrācija noslēgusies. Sēdi slēdzu.